**Čl. 26 – Apoštolská služba delegátov a delegátok**

*§ 1. V Združení sú delegáti a delegátky na ktorejkoľvek úrovni na základe práva a s aktívnym hlasom členmi príslušnej rady, zabezpečujú bezpečné a stabilné puto jednoty so saleziánskym duchom a spoločne so spolupracovníkmi prežívajú charizmatickú a duchovnú skúsenosť zakladateľa. V tvorivej vernosti donovi Boscovi sa usilujú ponúknuť svoj špecifický príspevok aj účasťou na úlohách kolegiálneho rozhodovania v Združení.*

*§ 2. Podnecujú zodpovednosť rád a podporujú ich organizačnú autonómiu v charizmatickom spoločenstve so Spoločnosťou svätého Františka Saleského a s Inštitútom dcér Márie Pomocnice.*

*§ 3. Ponúkajú službu duchovného, výchovného a pastoračného vedenia, aby podporovali účinnejší apoštolát saleziánov spolupracovníkov daného územia.*

Delegáti a delegátky sú spravidla členmi Saleziánskej kongregácie a Inštitútu dcér Márie Pomocnice. Delegát, resp. delegátka, sa zodpovedne a kolegiálne začleňuje do rady – so špecifickou úlohou: apoštolská saleziánska formácia saleziánov spolupracovníkov.

Preto – podľa noriem koncilu – delegát/delegátka má: byť formovaný/á pre tento záväzok; byť verný/á náuke a duchu Cirkvi; byť schopný/á živiť duchovný život laikov a ich zmysel pre apoštolát; byť schopný/á múdro radiť laikom, pomáhať im v ich apoštolských aktivitách a podporovať ich iniciatívy; byť schopný/á viesť s nimi dialóg, aby ich poslanie robil/a účinnejším; byť človekom, ktorý si váži apoštolské diela laikov a podporuje ich. Rehoľníkom a rehoľníčkam sa osobitne odporúča, aby sa radi venovali podpore diel laikov podľa ducha a pravidiel, ktoré sú im vlastné.

Delegáti a delegátky sú povolaní podnecovať vitalitu v rámci Združenia. To sa uskutočňuje tak, že pozornosť saleziánov spolupracovníkov sa pritiahne:

* na povahu a na ciele tejto skupiny, lebo ide o cirkevnú skupinu
* na motivácie príslušnosti, na spoločné prežívanie zodpovednosti, na špecifické záväzky, ktoré si vyžaduje každá rola
* na zvláštny štýl riadenia
* na saleziánsku autentickosť
* na apoštolský záväzok
* na prežívanie spirituality Da mihi animas.

Prioritným úsilím ich animovania bude pomáhať jednotlivcovi aj skupine v raste v povolaní. Ale predovšetkým delegáti, resp. delegátky, si musia byť vedomí toho, že ich animačná činnosť smeruje k napomáhaniu rastu spolupracovníkov, najmä tých, čo majú službu zodpovednosti – tak, že **im pomáhajú objavovať ich talenty**, aby ich dali k dispozícii všetkým.

Okrem toho delegáti, resp. delegátky, sú putom spoločenstva medzi rehoľnou komunitou a spolupracovníkmi. Mnohé ťažkosti medzi spolupracovníkmi a rehoľnou komunitou sú zavinené nedostatkom komunikácie s následnými problémami a nepríjemnosťami.

Delegát/delegátka napomáha bratské a apoštolské vzťahy medzi komunitou a Združením.

**Delegáti sú taktiež spoluzodpovední za saleziánsku apoštolskú formáciu.**

Delegát/delegátka sa označuje za formátora čo sa týka saleziánskeho a apoštolského hľadiska. Formátor je výraz, ktorý sa najlepšie hodí pre jeho úlohy. Je duchovným sprievodcom, sprievodcom modlitby a apoštolátu. Je alebo má byť v týchto veciach odborníkom.

Delegát/delegátka sa v spoločnej zodpovednosti s radou a s radcom povereným zodpovednosťou za formáciu postará o:

* ľudskú formáciu spolupracovníka
* kresťanskú a cirkevnú formáciu
* saleziánsku formáciu.

Don Bosco chcel, aby sa Združenie vyznačovalo svojou aktívnou dobročinnou láskou, do ktorej stredu sa má dať heslo „Da mihi animas“ ako neúnavné úsilie o spásu mladých a ako hľadanie vnútorného apoštolského života. Prítomnosť delegáta, resp. delegátky, má zabezpečiť saleziánskosť a apoštolské angažovanie sa jednotlivcov a Združenia.

Svoju úlohu nevykonáva výlučne vo formálnych chvíľach formácie (ako je napríklad duchovné vedenie a plánované príhovory), ale aj v bratskom ovzduší dôvery a pri rozmanitých príležitostiach života modlitby a spoločenstva. Úlohou delegátov je na každej úrovni sprevádzať a animovať formačnú službu druhých delegátov.

Delegát/delegátka ako členovia rád na rôznych úrovniach sa zúčastňujú na rozhodnutiach, ktoré treba urobiť, a poskytujú svoj príspevok v procese rozlišovania. Z toho pramení povinnosť byť prítomný/á na stretnutiach rady, bez toho, aby na seba preberal/a typické úlohy koordinátora a samotnej rady alebo predsedanie na stretnutiach. Okrem toho provinciálni a svetoví delegáti a delegátky sledujú realitu spolupracovníkov v okruhu ich animovania, pričom sa starajú najmä o formačnú cestu.

Menovanie delegáta, resp. delegátky, uskutočňuje:

* pre miestnu a provinciálnu úroveň – provinciál, resp. provinciálka, po vypočutí mienky príslušnej rady spolupracovníkov
* pre regionálnu animačnú radu – regionálny radca pre SDB, medziprovinciálna konferencia pre FMA
* pre svetovú radu hlavný predstavený pre SDB, hlavný predstavený na návrh generálnej matky pre FMA.

**Otázky na zamyslenie**

Tak ako je delegát určený pre rast členov združenia, tak sme aj my povolaní byť „delegátmi“ pre svoje okolie. Akým spôsobom pomáham objavovať talenty rodinných príslušníkov, alebo kolegov?

Za čo som vďačný svojmu delegátovi/delegátke?

Čo konkrétne očakávame od nášho delegáta a v čom by sme ako stredisko ASC, alebo jednotlivci potrebovali od neho pomôcť?

Modlím sa za svojho delegáta a ako by som ho mohol ešte viacej podporovať?